b'\n_START_ARTICLE_\nAndrej Bajuk\n_START_SECTION_\nOtro\xc5\xa1tvo in mladost\n_START_PARAGRAPH_\nRodil se je v dru\xc5\xbeini kr\xc5\xa1\xc4\x8danskih intelektualcev: njegov stari o\xc4\x8de Marko Bajuk, rodom iz Dra\xc5\xa1i\xc4\x8dev pri Metliki, je bil ravnatelj Klasi\xc4\x8dne gimnazije v Ljubljani, medtem ko je bil njegov o\xc4\x8de Bo\xc5\xbeidar Bajuk, klasi\xc4\x8dni filolog in profesor na isti gimnaziji in njegova mati Cecilija Radej je bila tudi u\xc4\x8diteljica, rodom pa je bila iz Dov\xc5\xa1kega pri Senovem. Med drugo svetovno vojno je dru\xc5\xbeina stanovala na Detelovi ulici za Be\xc5\xbeigradom v Ljubljani, kjer se je Andrej Bajuk tudi rodil. V \xc4\x8dasu okupacije so na nedeljskih kosilih pogosto gostili visoke italijanske nato nem\xc5\xa1ke oficirje, \xc5\xa1tevilni njihovi dijaki pa so kon\xc4\x8dali v zaporih, internaciji in bili mu\xc4\x8deni. V tem \xc4\x8dasu je bil njihov sosed Edvard Kocbek. Ker je Andrejev o\xc4\x8de sodil v politi\xc4\x8dni krog Lamberta Erlicha in se je bal, da bodo pod novim komunisti\xc4\x8dnim re\xc5\xbeimom preganjani, se je dru\xc5\xbeina maja 1945 umaknila na Avstrijsko Koro\xc5\xa1ko. Tu je Marko Bajuk v tabori\xc5\xa1\xc4\x8du Vetrinj \xc5\xbee konec maja 1945 ustanovil Slovensko begunsko gimnazijo, katero je vodil naslednja tri leta._NEWLINE_Ker dru\xc5\xbeina ni uspela pridobiti sponzorja za preselitev v ZDA, se je leta 1948 preselila v argentinsko mesto Mendoza, kjer je Andrej odra\xc5\xa1\xc4\x8dal, opravil osnovno in srednje \xc5\xa1olanje.\n_START_SECTION_\n\xc5\xa0tudij in ekonomska kariera\n_START_PARAGRAPH_\nLeta 1964 je diplomiral iz ekonomije na mendo\xc5\xa1ki Universidad Nacional de Cuyo in tu opravil tudi magisterij iz ekonomije po posebnem programu, ki ga je v Mendozi organizirala Univerza v Chicagu. Zaradi politi\xc4\x8dnega nasprotovanja voja\xc5\xa1ki hunti, ki je z dr\xc5\xbeavnih udarom prevzela oblast, mu ni uspelo takoj pridobiti slu\xc5\xbebe; po treh mesecih je kon\xc4\x8dno uspel dobiti polo\xc5\xbeaj svetovalca ministra za finance province Mendoza. Na tem polo\xc5\xbeaju je ostal le pol leta, saj se je zaposlil v mendo\xc5\xa1kem uradu Nacionalnega sveta za gospodarski razvoj. V slu\xc5\xbebi je ostal le do leta 1969, saj je dobil \xc5\xa1tipendijo za \xc5\xa1tudij na Univerzi Kalifornije v Berkeleyju, kjer je opravil \xc5\xa1e en magisterij in doktorat iz ekonomskih znanosti._NEWLINE_Leta 1973 se je vrnil v Argentino, kjer se je zaposlil na svoji alma mater kot profesor ekonomije. \xc5\xbde po pribli\xc5\xbeno letu in pol pa se je zaradi dr\xc5\xbeavnega udara umaknil v ZDA. Tam je postal tehni\xc4\x8dni asistent direktorja Svetovne banke Alberta Sojita, so\xc5\xa1olca iz Berkeleyja. Po dobrem letu se je leta 1975 zaposlil v Medameri\xc5\xa1ki razvojni banki (IDB), kjer je postopoma napredoval do mesta direktorja predsednikovega kabineta in \xc4\x8dlana predsednikovega sveta. Leta 1994 je postal predstavnik IDB na evropskem predstavni\xc5\xa1tvu v Parizu, kjer je ostal vse do pred\xc4\x8dasne upokojitve zaradi vstopa v slovensko politiko leta 2000. V tem \xc4\x8dasu (od leta 1978) se je z dru\xc5\xbeino ve\xc4\x8dkrat vra\xc4\x8dal v Slovenijo, kjer so se njegovi otroci udele\xc5\xbeevali poletnih te\xc4\x8dajev sloven\xc5\xa1\xc4\x8dine.\n_START_SECTION_\nPoliti\xc4\x8dna kariera\n_START_PARAGRAPH_\n\xc5\xbde leta 1990 mu je tedanji predsednik vlade Lojze Peterle ponudil polo\xc5\xbeaj v Narodni banki; isto mu je leta 1993 ponudil tudi Janez Jan\xc5\xa1a, a je obe ponudbi zavrnil. Leta 1996 je bil eden od kandidatov za mesto finan\xc4\x8dnega ministra v vladi koalicije SKD, SLS in SDS, a je nato SLS vstopila v koalicijo z LDS. Leta 2000 je zasedel svoj prvi politi\xc4\x8dni polo\xc5\xbeaj in sicer mesto vodje strokovnega sveta SKD+SLS, nato pa je bil na zdru\xc5\xbeitvenemu kongresu 15. aprila istega leta imenovan \xc5\xa1e za podpredsednika novoustanovljene (zdru\xc5\xbeene) stranke. _NEWLINE_Istega meseca je Drnov\xc5\xa1kova vlada do\xc5\xbeivela nezaupnico, tako da ga je stranka SLS+SKD, ki je z zdru\xc5\xbeitvijo postala najve\xc4\x8dja parlamentarna stranka, predlagala za mandatarja za sestavo nove vlade. 3. maja 2000 ga je Dr\xc5\xbeavni zbor Republike Slovenije na tretjem glasovanju z minimalno ve\xc4\x8dino potrdil za tretjega predsednika vlade v samostojni Sloveniji; ob tem se je odrekel dr\xc5\xbeavljanstvu Argentine. V \xc4\x8dasu njegovega vladanja je stranka SLS+SKD zaradi nesoglasij o spremembah ustave in volilnem sistemu razpadla in Bajuk je iz enega dela 4. avgusta istega leta ustanovil stranko Nova Slovenija, ki ji je predsedoval do 2008. Predsednik vlade je ostal pribli\xc5\xbeno 7 mesecev, do 17. novembra 2000, ko je ta polo\xc5\xbeaj po zmagi na volitvah znova zasedel Janez Drnov\xc5\xa1ek. V \xc4\x8dasu predsedovanja je bil dele\xc5\xbeen kritik zaradi spornega kadrovanja (Marjan Podobnik je postal predsednik uprave Telekoma in nezakonito je bil odstavljen Stojan Grilj, direktor DURS; odstavljenih pa je bilo ve\xc4\x8d sto dr\xc5\xbeavnih uradnikov), udele\xc5\xbebe spominske komemoracije za pobitimi v Ko\xc4\x8devskem Rogu, izdaje sklepa o policijski zasedbi \xc5\xa1tirih spornih zaselkov ob Dragonji; v \xc4\x8dasu njegovega mandata pa so odkrili tudi neevidentirano zlato in poldrugi milijon mark v trezorju Banke Slovenije. _NEWLINE_Na istih volitvah je Bajuk bil izvoljen v Dr\xc5\xbeavni zbor Republike Slovenije kot eden izmed osmih poslancev Nove Slovenije. Bajuk je stranko uspe\xc5\xa1no vodil med predvolilno kampanjo za volitve slovenskih evroposlancev leta 2004, ko je NSi postala najuspe\xc5\xa1nej\xc5\xa1a stranka, saj je osvojila skoraj \xc4\x8detrtino vseh glasov (23,57% oz. 102.753 glasov) in njihov nosilec liste, Lojze Peterle, je prejel tudi najve\xc4\x8d preferen\xc4\x8dnih glasov (79.472). Istega leta je bil na dr\xc5\xbeavnozborskih volitvah znova izvoljen, pri \xc4\x8demer je NSi izbolj\xc5\xa1ala rezultat od prej\xc5\xa1njih volitev, saj je imela v novem sklicu dr\xc5\xbeavnega zbora 9 poslancev. A ker ga je novi mandatar Janez Jan\xc5\xa1a imenovan za finan\xc4\x8dnega ministra, je njegov mandat v dr\xc5\xbeavnem zboru prevzel Ciril Testen. Vlado in s tem tudi Bajuka za finan\xc4\x8dnega ministra je Dr\xc5\xbeavni zbor RS potrdil 3. decembra 2004. V zgodovino slovenskega finan\xc4\x8dnega sistema se je zapisal z obse\xc5\xbeno reformo: zni\xc5\xbeal je davek od dohodkov pravnih oseb, odpravil davek na izpla\xc4\x8dane pla\xc4\x8de, uvedel pet dohodninskih razredov, zni\xc5\xbeal stopnjo dohodnine na 41%, uvedel informativni izra\xc4\x8dun dohodnine, poenostavil dav\xc4\x8dni postopek, vpeljal cedularno obdav\xc4\x8ditev,... in nadzoroval nadomestitev slovenskega tolarja z evrom; Slovenija je tako postala prva tranzicijska vzhodnoevropska \xc4\x8dlanica, ki je prevzela euro in s tem postala 13. dr\xc5\xbeava uporabnica eura._NEWLINE_Neposredno po razglasitvi slabih neuradnih rezultatov dr\xc5\xbeavnozborskih volitev 2008 je ponudil svoj odstop z mesta predsednika NSi in se po tistem ni ve\xc4\x8d vidneje politi\xc4\x8dno udejstvoval. Za vr\xc5\xa1ilko dol\xc5\xbenosti predsednika NSi je bila imenovana evroposlanka Ljudmila Novak, ki je bila na volilnem kongresu stranke 16. novembra istega leta tudi izvoljena za novo predsednico.\n_START_SECTION_\nSmrt\n_START_PARAGRAPH_\n15. avgusta se je Bajuk skupaj z \xc5\xbeeno udele\xc5\xbeil ma\xc5\xa1e na Brezjah. V no\xc4\x8di na 16. avgusta 2011 je, po nekaterih navedbah zaradi kapi, umrl. S tem je postal drugi umrli nekdanji predsednik vlade samostojne Slovenije (kot prvi je umrl Janez Drnov\xc5\xa1ek)._NEWLINE_\xc5\xa0e isti dan je Vlada Republike Slovenije odprla \xc5\xbealno knjigo in naslednji dan izdala sklep o njegovem pogrebu z voja\xc5\xa1kimi \xc4\x8dastmi. So\xc5\xbealje ob njegovi smrti so izrekli \xc5\xa1tevilni politiki iz obeh politi\xc4\x8dnih polov. \xc5\xbdalni knjigi so odprli tudi v dr\xc5\xbeavnem zboru in na sede\xc5\xbeu NSi._NEWLINE_17. avgusta je v ljubljanskem Zavodu svetega Stanislava potekala \xc5\xbealna seja NSi, kateri je sledila ma\xc5\xa1a zadu\xc5\xa1nica; slednjo je vodil ljubljanski nad\xc5\xa1kof Anton Stres, s katerim sta se spoznala med isto\xc4\x8dasnim bivanjem v Parizu. 19. avgusta so v njegov spomin potekale \xc5\xa1e \xc5\xbealne seje Bajukove in Jan\xc5\xa1eve vlade ter dr\xc5\xbeavnega zbora; slednje se je udele\xc5\xbeil tudi predsednik Republike Slovenije Danilo T\xc3\xbcrk._NEWLINE_21. avgusta istega leta je bil pokopan na ljubljanskih \xc5\xbdalah. Pogreba so se udele\xc5\xbeili vsi trije predsedniki: Danilo T\xc3\xbcrk (dr\xc5\xbeave), Borut Pahor (vlade) in Pavel Gantar (dr\xc5\xbeavnega zbora); tudi pogrebno ma\xc5\xa1o je vodil nad\xc5\xa1kof Stres.\n_START_SECTION_\nNagrade in priznanja\n_START_PARAGRAPH_\nDecembra 2005 je bil izbran in marca 2006 je prejel priznanje finan\xc4\x8dni minister leta v Evropi, katerega mu je podelila britanska revija The Banker z naslednjo utemeljitvijo: Nagrada je namenjena finan\xc4\x8dnim ministrom, ki so gospodarstvo v svoji dr\xc5\xbeavi popeljali naprej. Minister Bajuk je zaslu\xc5\xbeen za napredek Slovenije s svojo zavezanostjo dav\xc4\x8dni previdnosti._NEWLINE_28. novembra 2006 je v Bruslju prejel \xc5\xa1e nagrado Dose\xc5\xbekar leta (Achiever of the Year), katero podeljuje tednik European Voice; nagrado je prejel, kjer je uspel zagotoviti vstop Slovenije (kot prve nove \xc4\x8dlanice EU) v evro.'